ย้ำกระจายวัคซีน 1 แสนโดส ใน 5 จังหวัดท่องเที่ยวหลัก สร้างความมั่นใจการท่องเที่ยว
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวว่า จะมีการจัดวัคซีนทั้งในล็อตแรกและล็อตที่สองส่วนหนึ่งให้กับโรงแรมที่เสนอตัวเป็น Area Quarantine ซึ่งจะฉีดให้กับพนักงานต้อนรับในโรงแรมที่เสนอตัวเป็น Area Quarantine ทั้งหมดใน 5 จังหวัดได้แก่ จังหวัดเชียงใหม่ ชลบุรี ภูเก็ต กระบี่ และจังหวัดสุราษฎร์ธานี ในเกาะสมุย ซึ่งตามที่ได้มีการขอไว้ก่อนหน้านี้จำนวน 1 หมื่นคน  เพื่อเป็นการสร้างความเชื่อมั่นให้กับนักท่องเที่ยวที่เข้ามาใน Model Quarantine นี้ ซึ่งจะเป็นโครงการต่อไปในอนาคต จากที่ได้คุยกับศูนย์บริหารสถานการณ์โควิด-19 หรือ ศบค. เบื้องต้นจะมีการให้กักตัว 3 วัน หลังจากนั้นให้อยู่ในบริเวณโรงแรมได้ แต่นักท่องเที่ยวต้องปฏิบัติตามกฎของกระทรวงสาธารณสุขส่วนที่นายกรัฐมนตรี ระบุว่า ผู้ที่ได้รับวัคซีนจะเข้าประเทศไทยได้โดยที่ไม่ต้องกักตัวและโครงการนี้จะเดินหน้าต่อไปอย่างไรนั้น นายพิพัฒน์ กล่าวว่า ต้องดูความเหมาะสม ส่วนตัวมองว่าภายในสิ้นปีนี้คนไทยจะได้รับวัคซีนมากน้อยเท่าไหร่ อีกทั้งต้องดูองค์การอนามัยโลกว่า มีวัคซีนพาสปอร์ตออกมาหรือยัง หรือมีการรับรองการฉีดวัคซีน ซึ่งหากมีตรงนี้แล้ว จากนั้นก็จะนำเข้าพิจารณาในที่ประชุม ศบค. อีกครั้ง เพื่อพิจารณาว่ากระทรวงสาธารณสุขขัดข้องหรือไม่ แต่ก็คาดว่าจะสามารถดำเนินการได้ในไตรมาสที่ 3